Matriekeksamen begin vroeër weens verkiesing(Argieffoto: pixabay) Die matriekeksamen sal nou op 27 Oktober begin en nie meer op 1 November soos aanvanklik beplan nie. Dit is om voorsiening te maak vir die plaaslike verkiesing wat op 1 November plaasvind. Die vraestelle vir Engels (huistaal, eerste addisionele taal en tweede addisionele taal) P1, besigheidstudies P1, en nie-amptelike tale P1, wat oorspronklik vir 1 en 2 November geskeduleer was, sal nou op onderskeidelik 27 en 28 Oktober geskryf word. Die raad van onderwysministers het ŉ spesiale vergadering gehou waartydens die besluit geneem is. Die vergadering het gevolg op samesprekings met belanghebbendes in die sektor vir basiese onderwys. Volgens die departement van basiese onderwys is die besluit geneem om stemgeregtigde leerders die geleentheid te gee om ook hul kruisies te trek. “Die beste belang van die leerders was ŉ belangrike oorweging, asook om te verseker dat die minimum veranderinge aan die huidige rooster aangebring word om sodoende verwarring te voorkom.” Daar is 207 vraestelle wat oor ŉ tydperk van 25 dae geskryf word.